חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 12), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3022, עמ' 44, 2023-02-15T00:00:00+02:00
נקבע כי תקופת תוקפו של חוק סמכויות מיוחדות להתמודדות עם נגיף הקורונה תוארך עד ליום 15 בפברואר 2024, כדי להבטיח קיומה של תשתית חוקית, במקרה שיתממש חשש מהתפרצות של תת זן חדש וכדי להגן מפני כניסתו של תת זן כאמור, ואולם בוטלו חלקים נרחבים בחוק שאינם נדרשים במצב הנוכחי והנראה לעין  כגון  הסמכויות לקבוע בתקנות הגבלות לעניין פעילות במרחב הפרטי והציבורי, פתיחת עסקים, אירועים, מוסדות רווחה וחינוך, דרישה ל"תו ירוק" והסמכויות להכריז על  אזור מוגבל או אזור תיירות מיוחד. כמו בוטלה סמכות הממשלה להכריז על מצב חירום.
נותרה בחוק סמכות לממשלה להכריז על מצב בריאותי מיוחד שבו תהיה מוסמכת להכריז על הפעלת פיקוח טכנולוגי לגבי כל מי שחייב בבידוד או  להתקין, באישור פרלמנטרי שיינתן מראש למעט במקרי דחיפות, תקנות בעניינים מצומצמים הממוקדים בשערי הכניסה לישראל ובהם לקבוע הגבלות אלה בלבד: 1. חובת בדיקות לנכנסים לישראל ומניעת כניסה ממי שנמצא חיובי לנגיף; 2. חובת מפעיל כלי טיס או כלי שיט הנושאים נוסעים לישראל או ממנה לדרוש הצגת תוצאה שלילית בבדיקה כתנאי לעלייתם לכלי התחבורה, וחובת הנוסעים להציגה; 3. חובת נוסע למסור מידע שיאפשר יצירת קשר עמו אם התעורר חשש להדבקה בנגיף או למטרת חקירה אפידמיולוגית וחובת מפעיל של כלי תחבורה שהנסיעה בו נעשית בתיאום או בהזמנה מראש, לשמור פרטים אלה ולמוסרם לשם עריכת חקירה אפידמיולוגית. 
ההוראות בעניין הפיקוח, האכיפה והדיווח שבחוק הותאמו להגבלות המצומצמות שניתן יהיה להטיל לפיו.